CELEX: 32019R2104
Language: sk
Date: 2019-11-29 00:00:00
Title: Nariadenie Komisie (EÚ) 2019/2104 z 29. novembra 2019, ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 1 a 8 (Text s významom pre EHP)

10.12.2019   
               
               
                  SK
               
               
                  Úradný vestník Európskej únie
               
               
                  L 318/74
               
            
         NARIADENIE KOMISIE (EÚ) 2019/2104
         z 29. novembra 2019,
         ktorým sa mení nariadenie (ES) č. 1126/2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy, pokiaľ ide o medzinárodné účtovné štandardy 1 a 8
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1606/2002 z 19. júla 2002 o uplatňovaní medzinárodných účtovných noriem (1), najmä na jeho článok 3 ods. 1,
         keďže:
         
                     (1)
                  
                  
                     Nariadením Komisie (ES) č. 1126/2008 (2) sa prijali určité medzinárodné štandardy a interpretácie, ktoré existovali k 15. októbru 2008.
                  
               
                     (2)
                  
                  
                     Rada pre medzinárodné účtovné štandardy v rámci svojho projektu Lepšia komunikácia vo finančnom výkazníctve, ktorého cieľom je zlepšiť spôsob oznamovania finančných informácií používateľom účtovnej závierky, uverejnila 31. októbra 2018 dokument Vymedzenie pojmu významný (Zmeny štandardov IAS 1 a IAS 8) s cieľom objasniť vymedzenie pojmu „významný“, aby spoločnosti mohli ľahšie vykonávať posudzovanie významnosti a posilniť dôležitosť zverejnení v poznámkach k finančným výkazom.
                  
               
                     (3)
                  
                  
                     Komisia po konzultácii s Európskou poradnou skupinou pre finančné výkazníctvo dospela k záveru, že zmeny medzinárodného účtovného štandardu (IAS) 1 Prezentácia účtovnej závierky a IAS 8 Účtovné politiky, zmeny v účtovných odhadoch a chyby spĺňajú kritériá na prijatie stanovené v článku 3 ods. 2 nariadenia (ES) č. 1606/2002.
                  
               
                     (4)
                  
                  
                     Dôsledkom zmien štandardov IAS 1 a IAS 8 sú zmeny medzinárodného účtovného štandardu (IAS) 10 Udalosti po období vykazovania, IAS 34 Finančné vykazovanie v priebehu účtovného roka a IAS 37 Rezervy, podmienené záväzky a podmienené aktíva.
                  
               
                     (5)
                  
                  
                     Preto je potrebné príslušne zmeniť nariadenie (ES) č. 1126/2008.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Výboru pre účtovné predpisy,
                  
               PRIJALA TOTO NARIADENIE:
         
            Článok 1
            Príloha k nariadeniu (ES) č. 1126/2008 sa mení takto:
            
                        a)
                     
                     
                        štandard IAS 1 Prezentácia účtovnej závierky sa mení tak, ako sa stanovuje v prílohe k tomuto nariadeniu;
                     
                  
                        b)
                     
                     
                        štandard IAS 8 Účtovné politiky, zmeny v účtovných odhadoch a chyby sa mení tak, ako sa stanovuje v prílohe k tomuto nariadeniu;
                     
                  
                        c)
                     
                     
                        štandard IAS 10 Udalosti po období vykazovania sa mení tak, ako sa stanovuje v prílohe k tomuto nariadeniu;
                     
                  
                        d)
                     
                     
                        štandard IAS 34 Finančné vykazovanie v priebehu účtovného roka sa mení tak, ako sa stanovuje v prílohe k tomuto nariadeniu;
                     
                  
                        e)
                     
                     
                        štandard IAS 37 Rezervy, podmienené záväzky a podmienené aktíva sa mení tak, ako sa stanovuje v prílohe k tomuto nariadeniu.
                     
                  
         
            Článok 2
            Každá spoločnosť začne uplatňovať zmeny uvedené v článku 1 najneskôr od dátumu začiatku svojho prvého účtovného obdobia, ktoré sa začína 1. januára 2020 alebo neskôr.
         
         
            Článok 3
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 29. novembra 2019
            
               
                  Za Komisiu
               
               
                  Predseda
               
               Jean-Claude JUNCKER
            
         
         
            (1)  Ú. v. ES L 243, 11.9.2002, s. 1.
         
            (2)  Nariadenie Komisie (ES) č. 1126/2008 z 3. novembra 2008, ktorým sa v súlade s nariadením Európskeho parlamentu a Rady (ES) č. 1606/2002 prijímajú určité medzinárodné účtovné štandardy (Ú. v. EÚ L 320, 29.11.2008, s. 1).
      
      
         
            PRÍLOHA
            
               Vymedzenie pojmu významný
            
            Zmeny štandardov IAS 1 a IAS 8
            
               Zmeny štandardu IAS 1 Prezentácia účtovnej závierky
               
            
            Odsek 7 sa mení v prípade účtovnej jednotky, ktorá prijala Zmeny týkajúce sa odkazov na koncepčný rámec pre finančné výkazníctvo z roku 2018, pričom sa dopĺňa odsek 139T.
            Definície
            
                     
                        7.
                     
                     
                        ...
                     
                  
               
                  Významný:
            
            
               Informácia je významná, ak by sa mohlo odôvodnene očakávať, že jej vynechanie, chybné uvedenie alebo znejasnenie by mohlo ovplyvniť rozhodnutia, ktoré primárni používatelia riadnej účtovnej závierky prijmú na základe tejto účtovnej závierky, ktorá poskytuje finančné informácie o konkrétnej vykazujúcej účtovnej jednotke.
            
            Významnosť závisí od povahy alebo rozsahu informácií, alebo od oboch. Účtovná jednotka posudzuje, či sú informácie, či už jednotlivo alebo v spojení s inými informáciami, v kontexte jej účtovnej závierky ako celku významné.
            Informácie sú nejasné, ak sa oznamujú tak, že by pre primárnych používateľov účtovných závierok mohli mať podobný účinok, ako keby sa vynechali alebo chybne uviedli. Toto sú príklady okolností, ktoré môžu viesť k znejasneniu významných informácií:
            
                        a)
                     
                     
                        informácie týkajúce sa významnej položky, transakcie alebo inej udalosti sú v účtovnej závierke zverejnené, ale použitý jazyk je vágny alebo nejasný;
                     
                  
                        b)
                     
                     
                        informácie týkajúce sa významnej položky, transakcie alebo inej udalosti sú v účtovnej závierke rozptýlené;
                     
                  
                        c)
                     
                     
                        rozdielne položky, transakcie alebo iné udalosti sa neprimerane agregujú;
                     
                  
                        d)
                     
                     
                        podobné položky, transakcie alebo iné udalosti sa neprimerane rozčleňujú a
                     
                  
                        e)
                     
                     
                        zrozumiteľnosť účtovnej závierky je znížená v dôsledku toho, že významná informácia je prekrytá nevýznamnými informáciami v takom rozsahu, že primárny používateľ nedokáže určiť, ktoré informácie sú významné.
                     
                  Pri posudzovaní toho, či možno odôvodnene očakávať, že informácie ovplyvnia rozhodnutia primárnych používateľov riadnej účtovnej závierky konkrétnej vykazujúcej účtovnej jednotky, sa od účtovnej jednotky vyžaduje, aby posúdila vlastnosti týchto používateľov a zároveň zohľadnila vlastné okolnosti uvedenej účtovnej jednotky.
            Mnohí existujúci a prípadní investori, veritelia a iní majitelia pohľadávok nemôžu od vykazujúcich účtovných jednotiek vyžadovať, aby im poskytovali informácie priamo, pričom sa musia v prípade väčšiny finančných informácií, ktoré potrebujú, spoliehať na riadne účtovné závierky. V dôsledku toho sú riadne účtovné závierky zamerané na primárnych používateľov. Účtové závierky sa zostavujú pre používateľov, ktorí majú primerané znalosti o podnikateľských a hospodárskych činnostiach a ktorí dané informácie preskúmavajú a analyzujú s náležitou starostlivosťou. Niekedy môžu aj dobre informovaní a náležite starostliví používatelia požiadať o pomoc poradcu, aby pochopili informácie o zložitých hospodárskych javoch.
            ...
            Dátum nadobudnutia účinnosti
            ...
            
                        139T
                     
                     
                        Dokumentom Vymedzenie pojmu významný (Zmeny štandardov IAS 1 a IAS 8) vydaným v októbri 2018 sa zmenil odsek 7 štandardu IAS 1 a odsek 5 štandardu IAS 8 a vypustil sa odsek 6 štandardu IAS 8. Účtovná jednotka uplatňuje tieto zmeny prospektívne na ročné obdobia, ktoré sa začínajú 1. januára 2020 alebo neskôr. Skoršie uplatňovanie je povolené. Ak účtovná jednotka uplatní tieto zmeny na skoršie obdobie, túto skutočnosť zverejní.
                     
                  
               Zmeny štandardu IAS 8 Účtovné politiky, zmeny v účtovných odhadoch a chyby
               
            
            Odsek 5 sa mení v prípade účtovnej jednotky, ktorá prijala Zmeny týkajúce sa odkazov na koncepčný rámec pre finančné výkazníctvo z roku 2018. Vypúšťa sa odsek 6 a dopĺňa sa odsek 54H.
            Definície
            
                     
                        5.
                     
                     
                        ...
                        
                           Pojem významný je vymedzený v odseku 7 štandardu IAS 1 a v tomto štandarde sa používa s rovnakým významom.
                        
                        ...
                     
                  
                     
                        6.
                     
                     
                        [Vypúšťa sa]
                        ...
                     
                  Dátum nadobudnutia účinnosti
            ...
            
                        54H
                     
                     
                        Dokumentom Vymedzenie pojmu významný (Zmeny štandardov IAS 1 a IAS 8) vydaným v októbri 2018 sa zmenil odsek 7 štandardu IAS 1 a odsek 5 štandardu IAS 8 a vypustil sa odsek 6 štandardu IAS 8. Účtovná jednotka uplatňuje tieto zmeny prospektívne na ročné obdobia, ktoré sa začínajú 1. januára 2020 alebo neskôr. Skoršie uplatňovanie je povolené. Ak účtovná jednotka uplatní tieto zmeny na skoršie obdobie, túto skutočnosť zverejní.
                     
                  
               Zmeny iných štandardov IFRS a publikácií
            
            
               Zmeny štandardu IAS 10 Udalosti po období vykazovania
               
            
            Mení sa odsek 21 a dopĺňa sa odsek 23C.
            
               Udalosti po období vykazovania nevyžadujúce úpravu
            
            
                     
                        21.
                     
                     
                        
                           Ak sú udalosti, ktoré si po období vykazovania nevyžadujú úpravu, významné, pri ich nezverejnení by sa mohlo odôvodnene očakávať, že by to mohlo ovplyvniť rozhodnutia, ktoré primárni používatelia riadnej účtovnej závierky prijmú na základe tejto účtovnej závierky, ktorá poskytuje finančné informácie o konkrétnej vykazujúcej účtovnej jednotke. Účtovná jednotka preto pre každú významnú skupinu udalostí, ktoré si po období vykazovania nevyžadujú úpravu, zverejní:
                        
                        
                                    a)
                                 
                                 
                                    
                                       charakter udalosti a
                                    
                                 
                              
                                    b)
                                 
                                 
                                    
                                       odhad jej finančného účinku, prípadne vyhlásenie, že takýto odhad sa nedá urobiť.
                                    
                                 
                              ...
                     
                  Dátum nadobudnutia účinnosti
            ...
            
                        23C
                     
                     
                        Dokumentom Vymedzenie pojmu významný (Zmeny štandardov IAS 1 a IAS 8) vydaným v októbri 2018 sa zmenil odsek 21 Účtovná jednotka uplatňuje tieto zmeny prospektívne na ročné obdobia, ktoré sa začínajú 1. januára 2020 alebo neskôr. Skoršie uplatňovanie je povolené. Ak účtovná jednotka uplatní tieto zmeny na skoršie obdobie, túto skutočnosť zverejní. Účtovná jednotka uplatní tieto zmeny, keď uplatní zmeny vymedzenia pojmu významný v odseku 7 štandardu IAS 1 a odsekoch 5 a 6 štandardu IAS 8.
                     
                  
               Zmeny štandardu IAS 34 Finančné vykazovanie v priebehu účtovného roka
               
            
            Mení sa odsek 24 a dopĺňa sa odsek 58
            
               Významnosť
            
            ...
            
                        24.
                     
                     
                        V štandarde IAS 1 Prezentácia účtovnej závierky sa vymedzujú významné informácie a vyžaduje sa samostatné zverejnenie významných položiek vrátane (napríklad) ukončených činností a v štandarde IAS 8 Účtovné politiky, zmeny v účtovných odhadoch a chyby sa vyžaduje zverejnenie zmien v účtovných odhadoch, chýb a zmien v účtovných zásadách. Ani jeden z týchto štandardov neobsahuje kvantifikované usmernenie na stanovenie významnosti.
                        ...
                     
                  Dátum nadobudnutia účinnosti
            ...
            
                        58.
                     
                     
                        Dokumentom Vymedzenie pojmu významný (Zmeny štandardov IAS 1 a IAS 8) vydaným v októbri 2018 sa zmenil odsek 24 Účtovná jednotka uplatňuje tieto zmeny prospektívne na ročné obdobia, ktoré sa začínajú 1. januára 2020 alebo neskôr. Skoršie uplatňovanie je povolené. Ak účtovná jednotka uplatní tieto zmeny na skoršie obdobie, túto skutočnosť zverejní. Účtovná jednotka uplatní tieto zmeny, keď uplatní zmeny vymedzenia pojmu významný v odseku 7 štandardu IAS 1 a odsekoch 5 a 6 štandardu IAS 8.
                     
                  
               Zmena štandardu IAS 37 Rezervy, podmienené záväzky a podmienené aktíva
               
            
            Mení sa odsek 75 a dopĺňa sa odsek 104
            
               Reštrukturalizácia
            
            ...
            
                        75.
                     
                     
                        Rozhodnutím manažmentu alebo predstavenstva o reštrukturalizácii prijatým pred koncom obdobia vykazovania sa nezakladá mimozmluvná povinnosť na konci obdobia vykazovania, pokiaľ účtovná jednotka pred koncom obdobia vykazovania:
                        
                                    a)
                                 
                                 
                                    nezačala realizáciu plánu reštrukturalizácie alebo
                                 
                              
                                    b)
                                 
                                 
                                    neoznámila hlavné charakteristické vlastnosti plánu reštrukturalizácie tým, ktorých sa dotkne, dostatočne konkrétnym spôsobom tak, aby u nich vyvolala platné očakávanie, že účtovná jednotka reštrukturalizáciu uskutoční.
                                    Ak účtovná jednotka začne s realizáciou plánu reštrukturalizácie alebo oznámi jeho hlavné charakteristické vlastnosti tým, ktorých sa dotkne, až po období vykazovania, vyžaduje sa zverejnenie podľa štandardu IAS 10 Udalosti po období vykazovania, ak je reštrukturalizácia významná a od nezverejnenia sa dá odôvodnene očakávať, že ovplyvní rozhodnutia, ktoré primárni používatelia riadnej účtovnej závierky prijmú na základe tejto účtovnej závierky, ktorá poskytuje finančné informácie o konkrétnej vykazujúcej účtovnej jednotke.
                                 
                              ...
                     
                  Dátum nadobudnutia účinnosti
            ...
            
                        104.
                     
                     
                        Dokumentom Vymedzenie pojmu významný (Zmeny štandardov IAS 1 a IAS 8) vydaným v októbri 2018 sa zmenil odsek 75 Účtovná jednotka uplatňuje tieto zmeny prospektívne na ročné obdobia, ktoré sa začínajú 1. januára 2020 alebo neskôr. Skoršie uplatňovanie je povolené. Ak účtovná jednotka uplatní tieto zmeny na skoršie obdobie, túto skutočnosť zverejní. Účtovná jednotka uplatní tieto zmeny, keď uplatní zmeny vymedzenia pojmu významný v odseku 7 štandardu IAS 1 a odsekoch 5 a 6 štandardu IAS 8.